Nous Hugues, dux de Borgoigne, facons savoir à touz cels qui verront cels presentes letres, que nostre amé et nostre feaulx messires Guiz de Vilers, chevaliers, hai repris de nous et de nous hoirs en fyé les chosesque messires Jehanz de Salon, chevaliers, nous havoit vendues en la vile de Maigney-sur-Tyle, et en Lanponne, et es appertenances de Maigney et de Lanponne, lesqueles choses messires Hues de Thar, chevaliers, havoit achetées de nous, por raison de sa femme qui estoit cousine mon soigneur Jehan de Salon devant dit, et les queles choses mes sires Guyz de Vilers devant dit hay rachetées dou devant dit mon seignour Huon, por raison de sa femme, qui est suers monsoigneur Jehan de Salon, devant dit et plus prochaine que la femme mon seigneur Huon de Thar devant dit, lesqueles choses messires Guiz de Vilers dessus nommez et sui hoirs tenront en fyé de nous et de nos hoirs, et nous ce fyé ne poons oster de nous mains, ne nous ne nos hoirs, et à tenir et garder nous an enloyons nos hoirs. Ou tesmoing de laquel chose nous havons fait metre en cels letres nostre seaul. C’est fait en l’an de grace mil doux cenz et sexante et quatre ou mois de fevrier.